**POKYN RIADITEĽKY ŠKOLY K ORGANIZÁCII VÝCHOVNO-VZDELÁVACIEHO PROCESU V SÚKROMNEJ ZÁKLADNEJ ŠKOLE V ČASE 15. 6. 2020 - 30. 6. 2020**

**Tento pokyn vychádza z rozhodnutia ministra školstva o obnovení školského vyučovania**

**zo dňa 9. 6. 2020.**

**SÚKROMNÁ ZÁKLADNÁ ŠKOLA**

**Organizácia výchovno-vzdelávacieho procesu**

Súkromná základná škola bude v prevádzke v čase od 6:30 do **16:30**. Vyučovací proces bude prebiehať pre každú triedu samostatne. Žiaci budú vo svojich kmeňových triedach. Keďže je zrušený zákaz zmiešavania detí v triedach, v závislosti od počtu detí v jednotlivých triedach, bude možné v prípade potreby triedy spojiť. Rovnako počas prestávok sa deti budú môcť na chodbách a v spoločných priestoroch školy stretávať. V triedach sa budú striedať zvyčajne 2 vyučujúci – tak ako to bolo doposiaľ.

Žiaci sa budú vyučovať denne 4 vyučovacie hodiny. Rozvrhnutie hodín si organizujú vyučujúci tak, aby sa dobralo učivo z jednotlivých predmetov – ak je to možné. Výchovné predmety sa budú realizovať vonku (ak to umožní počasie).

Vyučovanie v 6. – 9. ročníku bude obnovené od 22. 6. 2020. Keďže dochádzka žiakov do školy bude dobrovoľná, je potrebné prihlásiť žiaka na vyučovanie, aby sme vedeli zabezpečiť organizáciu vyučovania aj v týchto ročníkoch. Prihlasovanie bude otvorené do stredy, 17. 6. 2020. On-line vyučovanie bude ukončené dňom 22. 6. 2020.

Odovzdávanie učebníc, kľúčov od šatňových skriniek a všetky ukončovacie práce v ročníkoch 6. – 9. budú prebiehať v piatok, 26. 6. 2020. Tí žiaci, ktorí do školy nenastúpia, dohodnú spôsob odovzdávania učebníc a prevzatia vysvedčenia s triednym učiteľom. V utorok, 30. 6. 2020 triedni učitelia odovzdajú žiakom vysvedčenia a tým sa ukončí školský rok.

**ŠKOLSKÝ KLUB DETÍ**

Prevádzka školského klubu bude nasledovná:

1. ranné schádzanie – 6:30 – 7:45
2. popoludňajšia činnosť – 2 oddelenia

* prevádzka v čase: 11:40 – 16:30
* odchod žiakov z ŠKD – zákonný zástupca telefonicky oznámi na vrátnicu, ktoré dieťa odchádza, pani vrátnička ho odprevadí k východu zo školy a odovzdá zákonnému zástupcovi

**ŠKOLSKÁ JEDÁLEŇ**

* stravu je možné poskytovať všetkým žiakom školy, nezávisle od toho, či sú to žiaci 1. alebo 2. stupňa, a či budú školu navštevovať v mesiaci jún alebo nie
* žiaci 1. – 5. ročníka sa stravujú tak ako doposiaľ
* žiaci 6. – 9. ročníka sa musia na obed prihlásiť
* žiaci, ktorí sa nezúčastňujú školského vyučovania, môžu si obed odobrať v čase od 13:00 do 14:00;
* postup odhlásenia a všetky ostatné podmienky stravovania (s výnimkou podmienky účasti na vyučovaní) sú rovnaké ako v čase pred karanténou
* balenie stravy sa vykonáva iba do jednorazových nevratných obalov – rovnako ako v čase pred karanténou
* diétne stravovanie sa bude poskytovať ako v čase pred karanténou
* žiaci si môžu odobrať aj olovrant

**Zákonný zástupca žiaka, ktorého syn/dcéra sa zúčastní výchovno-vzdelávacieho procesu od 15. 6. 2020:**

* predloží pri nástupe do školy pedagogickému zamestnancovi čestné prehlásenie o tom, že žiak neprejavuje príznaky prenosného ochorenia a nemá nariadené karanténne opatrenie (čestné prehlásenie si môže stiahnuť zo stránky školy, vytlačiť a vyplniť, prípadne ho vyplní pri nástupe dieťaťa do školy);
* nesmie vstupovať do priestorov školy – dieťa ráno odovzdá pred vstupom do školy a po ukončení vyučovania ho prevezme od povereného zamestnanca pred školou (neplatí to pre žiakov, ktorí prichádzajú do školy a odchádzajú zo školy sami)

Vždy ráno pri vstupe do priestorov školy si žiaci dezinfekčným roztokom vydezinfikujú ruky.